Doodgeskok toe hulle wasgoed op kragdraad hang(Argieffoto: pixabay) Die polisie in die Oos-Kaap doen ŉ geregtelike doodsondersoek na die dood van twee mense wat glo doodgeskok is weens ŉ onwettige elektrisiteitsverbinding. Lingomso Cose (30) en haar man, Mphakamise, was Maandagmiddag besig om wasgoed by hul huis in Soweto on Sea in Gqeberha (Port Elizabeth) op te hang toe een van die bure ŉ gil gehoor het. Kapt. Gerda Swart, polisiewoordvoerder, sê die wasgoed is op ŉ draad gehang wat glo gebruik is as ŉ onwettige verbinding met ŉ kragpaal van die munisipaliteit. Die polisie het ŉ beroep op mense gedoen om nie self kragverbindings te doen nie en het gewaarsku dat dit dodelike gevolge kan hê. Swart sê mense moet ook nie peuter met los elektriese kabels of drade nie, maar eerder die betrokke owerhede ontbied om dit te hanteer.